Baba laat die skaal kreunNicolina en Tobias Newcombe (Foto: Belinda Feek) Talle persone het gedink sy is swanger met ŉ tweeling en Nicolina Newcombe was self verras toe haar seuntjie twee keer so veel soos ŉ gemiddelde pasgebore baba geweeg het. Nicolina (33) het sonder ŉ epiduraal gekraam toe Tobias verlede Woensdag by Waikato-hospitaal in Hamilton, Nieu-Seeland, gebore is. Hy het 5,9 kg geweeg. Annika Reid, die vroedvrou by die hospitaal, het aan die Waikato Times gesê sy is verstom dat Tobias sonder ŉ keisersnee gebore is. “Ek het nog nooit só groot baba normaal gevang nie!” Nicolina het gesê sy sal nuwe babaklere moet gaan koop, want al die kleertjies wat sy het, is te klein vir haar yslike seunskind. Dokters het aanvanklik gedink dat Nicolina dalk diabetes het en dit moontlik ŉ antwoord kan wees vir die groot baba, maar sy het negatief getoets vir die siekte. Daar was ook nie tekens dat Nicolina so groot baba dra nie, buiten die “baie seer” skoppe wat Tobias haar gegee het. Nicolina is 1,75 m lank. Tobias is twee weke laat gebore, maar dit sou slegs ŉ paar gram tot sy gewig bygevoeg het. Nicolina het aan die New Zealand Herald gesê Tobias is kop eerste gebore en toe die vroedvrou besef hoe groot hy is, het sy die noodknoppie gedruk. “Talle dokters het gekom om te help. Almal het kommentaar gehad oor hoe groot hy is.” Volgens die Guinness-wêreldrekordboek is die grootste baba ooit Anna Bates se seuntjie Babe, wat in 1879 in Ohio in die VSA gebore is. Babe het 9,97 kg geweeg maar is 11 uur later oorlede. Anna was ŉ groot vrou, sy was 2,41 m lank. Lees meer oor Nicolina en Tobias: Stuff.co.nz, NZ Herald